ไลน์ (โปรแกรมประยุกต์)

ไลน์ (เขียนตามสไตล์เป็น LINE) เป็นแอปพลิเคชันฟรีแวร์สำหรับการส่งข้อความทันทีบนอุปกรณ์อิเล็กทรอนิกส์ที่ให้บริการโดย LY Corporation ผู้ใช้ไลน์สามารถแลกเปลี่ยนข้อความ, ภาพ, วิดีโอและเสียง และให้บริการการสนทนาแบบวอยซ์โอเวอร์ไอพีและการประชุมทางวิดีโอ นอกจากนี้ ไลน์ยังให้บริการอีกหลายแพลตฟอร์ม เช่น: กระเป๋าเงินดิจิทัลในฐานะ Line Pay, กระแสข่าวในฐานะ LINE Today, วีดิทัศน์ตามคำขอในฐานะ Line TV และผู้จำหน่ายคอมมิกดิจิทัลอย่าง Line Manga และ Line Webtoon
เอ็นเอชเอ็น เจแปน บริษัทย่อยของ Naver Corporation เปิดตัวไลน์ในประเทศญี่ปุ่นเมื่อเดือนมิถุนายน ค.ศ. 2011 เนื่องจากแอปพลิดคชันนี้ได้รับการปรับแต่งให้เหมาะกับรสนิยมของผู้บริโภคชาวญี่ปุ่น และให้บริการโทรและส่งข้อความผ่านสมาร์ทโฟนฟรี ทำให้แซงหน้า KakaoTalk คู่แข่งที่มีอยู่ในตลาดญี่ปุ่นได้อย่างรวดเร็ว ด้วยความช่วยเหลือจากแคมเปญการตลาดขนาดใหญ่ โดยมีผู้ใช้ถึง 100 ล้านบัญชีภายใน 18 เดือน และ 200 ล้านบัญชีใน 6 เดือนต่อมา ไลน์กลายเป็นเครือข่ายสังคมที่ใหญ่ที่สุดของประเทศญี่ปุ่นเมื่อ ค.ศ. 2013 โดยมีผู้ใช้มากกว่า 300 ล้านบัญชี จากนั้นในเดือนกุมภาพันธ์ ค.ศ. 2015 จึงมีผู้ใช้งาน 600 ล้านบัญชี
ในเดือนมีนาคม ค.ศ. 2021 Z Holdings พันธมิตรของ SoftBank Group และผู้ให้บริการยาฮู! เจแปน รวมเข้ากับไลน์ คอร์ปอเรชั่น A Holdings ซึ่งเป็นบริษัทในเครือของ SoftBank Corporation และ Naver Corporation จะถือหุ้น 65.3% ใน Z Holdings ซึ่งจะเป็นผู้ให้บริการไลน์และยาฮู! เจแปน ภายใต้โครงสร้างใหม่ ไลน์เป็นแอปพลิเคชันส่งความยอดนิยมที่มีผู้ใช้งานมากที่สุดในประเทศญี่ปุ่น, ประเทศไต้หวัน และประเทศไทย
การใช้งาน.
ไลน์ซึ่งจะต้องเชื่อมต่อเครื่อข่ายอินเทอร์เน็ตด้วยซิมการ์ดหรือไวไฟ และต้องลงทะเบียนผ่านอีเมลหรือหมายเลขโทรศัพท์ก่อนที่จะใช้งาน ซึ่งไม่มีค่าใช้จ่ายในการสนทนาหรือส่งข้อมูลตามบริการที่สมัครไว้เช่น ข้อความ สติกเกอร์ ภาพ เสียง วิดีโอ การถ่ายทอดสด เป็นต้น
ส่วนแบ่งการตลาด.
ไลน์เริ่มต้นให้บริการในฤดูใบไม้ผลิใน ค.ศ. 2011 ในฐานะระบบสื่อสารสำหรับพนักงานเอ็นเอชเอ็น เจแปน จากนั้นก็เติบโตอย่างรวดเร็ว เมื่อเปิดตัวสู่สาธารณะในเดือนมิถุนายนของปีนั้น ในวันที่ 18 มกราคม ค.ศ. 2013 มีผู้ดาวน์โหลดไลน์ 100 ล้านครั้งทั่วโลก จากนั้นจึงเพิ่มขึ้นเป็น 140 ล้านครั้งในช่วงต้นกรกฎาคม ค.ศ. 2013 และถึง 200 ล้านครั้งในวันที่ 21 กรกฎาคม ณ เดือนมิถุนายน ค.ศ. 2016 มีการอ้างว่าประเทศญี่ปุ่นมีผู้ใช้งาน 68 ล้านบัญชี ส่วนประเทศไทยมี 33 ล้านบัญชี ณ เดือนกุมภาพันธ์ ค.ศ. 2014 อินโดนีเซียมีผู้ใช้ 20 ล้านบัญชี ไต้หวันมี 17 ล้านบัญชี ส่วนอินเดียและสเปนมี 16 ล้านบัญชีแบ่งตามประเทศ ตัวแทนเอ็นเอชเอ็นประกาศแผนให้มีผู้ใช้ถึง 300 ล้านบัญชีผ่านการขยายพื้นที่ในเอเชียตะวันออก, สเปน และชิลี ในเดือนเมษายน ค.ศ. 2014 Naver ประกาศว่าไลน์มีผู้ใช้ทั่วโลกถึง 400 ล้านบัญชี และใน ค.ศ. 2017 จึงเพิ่มขึ้นถึง 700 ล้านบัญชี
ไลน์ ไลต์.
ใน ค.ศ. 2015 มีการเผยแพร่แอปพลิเคชันค่าใช้จ่ายต่ำในตลาดเกิดใหม่ชื่อ ไลน์ ไลต์ โดยรองรับการส่งข้อความและการโทร แต่ไม่รองรับธีมหรือเส้นเวลา เผยแพร่ทั่วโลกในเดือนสิงหาคม ค.ศ. 2015
ในเดือนมกราคม ค.ศ. 2022 ไลน์ประกาศหยุดพัฒนาไลน์ ไลต์ โดยมีผลตั้งแต่วันที่ 28 กุมภาพันธ์ ค.ศ. 2022
ข้อจำกัด.
บัญชีไลน์สามารถใช้ได้แค่อุปกรณ์โทรศัพท์เดียว (ใช้งานในแอป) หรือคอมพิวเตอร์ส่วนบุคคลเดียว (ใช้งานในแอป) อุปกรณ์มือถืออื่นสามารถติดตั้งแอปได้ แต่ต้องใช้หมายเลขโทรศัพท์มือถือหรือที่อยู่อีเมลที่แตกต่างกันสำหรับบัญชีไลน์
การเซ็นเซอร์.
ไลน์ระงับเนื้อหาในจีนเพื่อให้สอดคล้องกับการเซ็นเซอร์ของรัฐบาล การวิเคราะห์โดย Citizen Lab แสดงให้เห็นว่า บัญชีที่ลงทะเบียนด้วยหมายเลขโทรศัพท์จีนดาวน์โหลดรายการศัพท์ต้องห้ามที่ไม่สามารถส่งหรือรับผ่านไลน์ได้
ไลน์เปิดเผยถึงการปฏิบัติดังกล่าวต่อสาธารณชนในเดือนธันวาคม ค.ศ. 2013 อย่างไรก็ตาม ใน ค.ศ. 2014 การเข้าถึงเซิร์ฟเวอร์แชทไลน์ถูกบล็อกจากเกรตไฟร์วอลล์โดยสมบูรณ์ ในขณะที่บริษัทยังคงมีรายได้ในประเทศจีนจากร้านค้าในตึกรามบ้านช่อง
ในประเทศอินโดนีเซีย ไลน์ตอบสนองต่อแรงกดดันจากกระทรวงคมนาคมและสารสนเทศอินโดนีเซียที่ให้ลบเอโมจิและสติกเกอร์ ซึ่งเชื่อว่าอ้างอิงถึงการรักร่วมเพศ เช่น เอโมจิ "ชายสองคนจับมือกัน" ทางไลน์ได้ออกแถลงการณ์ต่อสาธารณชนเกี่ยวกับประเด็นนี้ว่า "ทางไลน์รู้สึกเสียใจกับเหตุการณ์ที่เกิดขึ้นกับสติกเกอร์บางอัน ซึ่งหลายคนมองว่ามีความละเอียดอ่อน ขอให้คุณเข้าใจ เพราะในขณะนี้เรากำลังดำเนินการแก้ไขปัญหานี้เพื่อนำสติกเกอร์ออก"
ในประเทศไทย ไลน์ถูกสงสัยว่าตอบรับแรงกดดันจากรัฐบาลไทยให้ลบสติกเกอร์นั้น หลังอนุมัติสติกเกอร์ 'Red Buffalo' ซึ่งใช้อ้างอิงถึงกลุ่มเสื้อแดง